CELEX: 32022R0719
Language: hr
Date: 2022-05-10 00:00:00
Title: Uredba Komisije (EU) 2022/719 оd 10. svibnja 2022. o uskraćivanju odobrenja za određene zdravstvene tvrdnje koje se navode na hrani, osim onih koje se odnose na smanjenje rizika od bolesti te na razvoj i zdravlje djece (Tekst značajan za EGP)

11.5.2022   
               
               
                  HR
               
               
                  Službeni list Europske unije
               
               
                  L 134/1
               
            
         UREDBA KOMISIJE (EU) 2022/719
         оd 10. svibnja 2022.
         o uskraćivanju odobrenja za određene zdravstvene tvrdnje koje se navode na hrani, osim onih koje se odnose na smanjenje rizika od bolesti te na razvoj i zdravlje djece
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (1), a posebno njezin članak 18. stavak 5.,
         budući da:
         
                     (1)
                  
                  
                     U skladu s Uredbom (EZ) br. 1924/2006 zdravstvene tvrdnje koje se navode na hrani zabranjene su, osim ako ih je odobrila Komisija u skladu s tom uredbom i ako su uvrštene na popis dopuštenih tvrdnji.
                  
               
                     (2)
                  
                  
                     Uredbom (EZ) br. 1924/2006 predviđa se da subjekti u poslovanju s hranom mogu podnositi zahtjeve za odobravanje zdravstvenih tvrdnji nadležnom nacionalnom tijelu države članice. Nadležno državno tijelo prosljeđuje valjane zahtjeve Europskoj agenciji za sigurnost hrane („Agencija”) radi znanstvene ocjene te Komisiji i državama članicama za potrebe informiranja.
                  
               
                     (3)
                  
                  
                     Agencija daje mišljenje o predmetnoj zdravstvenoj tvrdnji.
                  
               
                     (4)
                  
                  
                     Komisija odlučuje o odobravanju zdravstvenih tvrdnji uzimajući u obzir mišljenje Agencije.
                  
               
                     (5)
                  
                  
                     Na temelju zahtjeva trgovačkog društva DuPont Nutrition Biosciences ApS podnesenog u skladu s člankom 13. stavkom 5. Uredbe (EZ) br. 1924/2006 zatraženo je mišljenje Agencije o znanstvenoj utemeljenosti zdravstvene tvrdnje koja se odnosi na Biﬁdobacterium animalis subsp. lactis Bi-07 (Bi-07) i doprinos poboljšanju probave laktoze (predmet br. EFSA-Q-2020-00024). Tvrdnja koju je predložio podnositelj zahtjeva glasila je kako slijedi: „Bifidobacterium animalis subsp. lactis Bi-07 doprinosi poboljšanju probave laktoze kod pojedinaca koji imaju poteškoća s probavom laktoze”.
                  
               
                     (6)
                  
                  
                     Komisija, države članice i podnositelj zahtjeva primili su znanstveno mišljenje (2) Agencije o toj tvrdnji, koja je zaključila da na temelju dostavljenih podataka nije utvrđena uzročno-posljedična veza između konzumacije Biﬁdobacterium animalis subsp. lactis Bi-07 i povoljnog fiziološkog učinka (tj. poboljšanja simptoma slabe probave laktoze) kod pojedinaca koji imaju poteškoća s probavom laktoze. Stoga tu zdravstvenu tvrdnju ne bi trebalo odobriti jer nije u skladu sa zahtjevima Uredbe (EZ) br. 1924/2006 u pogledu uvrštenja na popis dopuštenih tvrdnji Unije.
                  
               
                     (7)
                  
                  
                     Na temelju zahtjeva trgovačkog društva Tchibo GmbH podnesenog u skladu s člankom 13. stavkom 5. Uredbe (EZ) br. 1924/2006 zatraženo je mišljenje Agencije o znanstvenoj utemeljenosti zdravstvene tvrdnje koja se odnosi na kavu Coffee C21 i zaštitu od pucanja DNK lanca (predmet br. EFSA-Q-2019-00423). Tvrdnja koju je predložio podnositelj zahtjeva glasila je kako slijedi: „redovita konzumacija kave Coffee C21 pridonosi održavanju cjelovitosti DNK-a u tjelesnim stanicama”.
                  
               
                     (8)
                  
                  
                     Komisija, države članice i podnositelj zahtjeva primili su znanstveno mišljenje (3) Agencije o toj tvrdnji, koja je zaključila da na temelju dostavljenih podataka nije utvrđena uzročno-posljedična veza između konzumacije kave Coffee C21 i zaštite od pucanja DNK lanca. Stoga tu zdravstvenu tvrdnju ne bi trebalo odobriti jer nije u skladu sa zahtjevima Uredbe (EZ) br. 1924/2006 u pogledu uvrštenja na popis dopuštenih tvrdnji Unije.
                  
               
                     (9)
                  
                  
                     Na temelju zahtjeva trgovačkog društva NattoPharma ASA podnesenog u skladu s člankom 13. stavkom 5. Uredbe (EZ) br. 1924/2006 zatraženo je mišljenje Agencije o znanstvenoj utemeljenosti zdravstvene tvrdnje koja se odnosi na MenaQ7® i održavanje elastičnosti arterija (predmet br. EFSA-Q-2019-00229). Tvrdnja koju je predložio podnositelj zahtjeva glasila je kako slijedi: „MenaQ7®, vitamin K2 kao menakinon-7, poboljšava čvrstoću arterija”.
                  
               
                     (10)
                  
                  
                     Komisija, države članice i podnositelj zahtjeva primili su znanstveno mišljenje (4) Agencije o toj tvrdnji, koja je zaključila da na temelju dostavljenih podataka nije utvrđena uzročno-posljedična veza između konzumacije proizvoda MenaQ7® i održavanja elastičnosti arterija. Stoga tu zdravstvenu tvrdnju ne bi trebalo odobriti jer nije u skladu sa zahtjevima Uredbe (EZ) br. 1924/2006 u pogledu uvrštenja na popis dopuštenih tvrdnji Unije.
                  
               
                     (11)
                  
                  
                     Pri donošenju ove Uredbe u obzir su uzete primjedbe društava DuPont Nutrition Biosciences ApS i Tchibo GmbH koje je Komisija primila u skladu s člankom 16. stavkom 6. Uredbe (EZ) br. 1924/2006.
                  
               
                     (12)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Zdravstvene tvrdnje navedene u Prilogu ovoj Uredbi ne uvrštavaju se na popis dopuštenih tvrdnji Unije predviđen člankom 13. stavkom 3. Uredbe (EZ) br. 1924/2006.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. svibnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 404, 30.12.2006., str. 9.
         
         
            (2)  EFSA Journal 2020.; 18(7):6198.
         
            (3)  EFSA Journal 2020.; 18(3):6055.
         
            (4)  EFSA Journal 2020.; 18(1):5949.
      
      
         
            PRILOG
            Odbijene zdravstvene tvrdnje
            
                        Zahtjev – relevantne odredbe Uredbe (EZ) br. 1924/2006
                     
                     
                        Hranjiva tvar, tvar, hrana ili kategorija hrane
                     
                     
                        Tvrdnja
                     
                     
                        Referentni broj mišljenja EFSA-e
                     
                  
                        Članak 13., stavak 5. – zdravstvena tvrdnja koja je utemeljena na novim znanstvenim dokazima i/ili uključuje zahtjev za zaštitu vlasničkih podataka
                     
                     
                        
                           Biﬁdobacterium animalis subsp. lactis Bi-07 (Bi-07)
                     
                     
                        
                           Biﬁdobacterium animalis subsp. lactis Bi-07 doprinosi poboljšanju probave laktoze kod pojedinaca koji imaju poteškoća s probavom laktoze
                     
                     
                        Q-2020-00024
                     
                  
                        Članak 13., stavak 5. – zdravstvena tvrdnja koja je utemeljena na novim znanstvenim dokazima i/ili uključuje zahtjev za zaštitu vlasničkih podataka
                     
                     
                        Kava Coffee C21, mješavina čistih prženih vrsta kave Arabica (Coffea arabica L.) bez nekavenih sastojaka
                     
                     
                        Redovita konzumacija kave Coffee C21 pridonosi održavanju cjelovitosti DNK-a u tjelesnim stanicama
                     
                     
                        Q-2019-00423
                     
                  
                        Članak 13., stavak 5. – zdravstvena tvrdnja koja je utemeljena na novim znanstvenim dokazima i/ili uključuje zahtjev za zaštitu vlasničkih podataka
                     
                     
                        MenaQ7®, vitamin K2 kao menakinon-7
                     
                     
                        MenaQ7®, vitamin K2 kao menakinon-7, poboljšava čvrstoću arterija
                     
                     
                        Q-2019-00229